Μελέτη της επίδρασης του επεξεργασμένου ατταπουλγίτη στις αποδόσεις αυγοπαραγωγών ορνίθων κατά τα στάδια ανάθρεψης-ανάπτυξης-ωοτοκίας μετά από προσθήκη του στην τροφή τους
Authors: Χαλβατζή Σοφία 
Published: September 2021

Σκοπός της παρούσας διατριβής ήταν να διερευνηθεί η επίδραση του τροποποιημένου ατταπουλγίτη τόσο στην ανάπτυξη των πτηνών αυγοπαραγωγού τύπου όσο και στις αποδόσεις και την ποιότητα των αυγών κατά το στάδιο της παραγωγικής περιόδου. Για τις ανάγκες του πειραματισμού 432 θηλυκοί νεοσσοί Hy-Line Brown, ηλικίας μίας ημέρας, κατανεμήθηκαν τυχαία σε δύο ισάριθμες ομάδες, την ομάδα των μαρτύρων (Μ) και την ομάδα του ατταπουλγίτη (Α), με τέσσερις υποομάδες-επαναλήψεις των 54 πτηνών/ομάδα. Η ανάθρεψη και ανάπτυξη των πτηνών, διάρκειας 18 εβδομάδων, έγινε σε δάπεδο με στρωμνή. Τα σιτηρέσια που χορηγήθηκαν στα πτηνά των ομάδων Μ και Α περιελάμβαναν αντίστοιχα 0% και 0,5% τροποποιημένο ατταπουλγίτη. Kατά τη διάρκεια της περιόδου αυτής εκτιμήθηκαν το σωματικό βάρος των πτηνών, το ποσοστό ομοιομορφίας του σμήνους, η ποσότητα της καταναλισκόμενης τροφής, ο δείκτης μετατρεψιμότητάς της, ποιοτικά χαρακτηριστικά των οστών και μορφομετρικά χαρακτηριστικά του εντερικού βλεννογόνου. Στο τέλος της 18ης εβδομάδας επιλέχθηκαν τυχαία 98 πτηνά/ομάδα προκειμένου να συγκροτηθούν οι ακόλουθες 4 ομάδες: MM, MA, AA, AM. Οι δύο πρώτες απαρτίστηκαν από πτηνά της ομάδας Μ ενώ οι δύο τελευταίες από πτηνά της ομάδας Α. Σύμφωνα με τον πειραματικό σχεδιασμό α) τα πτηνά των ομάδων ΜΜ και ΑΑ θα συνέχιζαν να λαμβάνουν 0% και 0,5% τροποποιημένο ατταπουλγίτη αντίστοιχα β) τα πτηνά της ομάδας ΜΑ θα ξεκινούσαν να λαμβάνουν το υλικό ενώ γ) στα πτηνά της ομάδας ΑΜ θα σταματούσε η χορήγησή του. Τα πτηνά τοποθετήθηκαν σε κλωβούς αυγοπαραγωγής όπου και παρέμειναν μέχρι το τέλος της 63ης εβδομάδας. Κατά τη διάρκεια της περιόδου αυτής εκτιμήθηκαν οι αποδόσεις των πτηνών, ποιοτικά χαρακτηριστικά των αυγών και των οστών των πτηνών, η σύσταση των περιττωμάτων και μορφομετρικά χαρακτηριστικά του εντερικού βλεννογόνου. Επιπρόσθετα μελετήθηκε η επίδραση του υλικού στο χρόνο διόδου της τροφής στο γαστρεντερικό σωλήνα. Επίσης διερευνήθηκαν πιθανές μεταβολές στο μικροβιακό προφίλ και τη σύνθεση της βακτηριακής χλωρίδας του τυφλού εντέρου καθώς και στους πληθυσμούς συγκεκριμένων μικροοργανισμών που αποικίζουν το τμήμα αυτό του εντέρου. Αντικείμενο μελέτης αποτέλεσε και η διερεύνηση της επίδρασης του υλικού στην ανάπτυξη της E.coli σε in vitro συνθήκες. Η χρήση του τροποποιημένου ατταπουλγίτη για το διάστημα των 18 πρώτων εβδομάδων βελτίωσε σημαντικά την ομοιομορφία του σμήνους. Η περαιτέρω συνέχιση της χορήγησης του είχε ως αποτέλεσμα τα πτηνά, με χαμηλότερη κατανάλωση τροφής, να εμφανίσουν υψηλότερες αποδόσεις και καλύτερη ποιότητα στα παραγόμενα αυγά. Τα αποτελέσματα χορήγησης του υλικού μόνο κατά το στάδιο ανάθρεψης-ανάπτυξης ή μόνο κατά το στάδιο ωοτοκίας υπολείπονταν σημαντικά έναντι εκείνων της συνεχούς χορήγησης. Επιπλέον η παρουσία του στο γαστρεντερικό σωλήνα των πτηνών διαφοροποίησε σημαντικά το μικροβιακό προφίλ του τυφλού εντέρου επιφέροντας μάλιστα υψηλό βαθμό ομοιογένειας στα προφίλ των πτηνών του ιδίου σμήνους. Αύξησε το ποσοστό εκπροσώπησης επωφελών βακτηρίων και μείωσε την παρουσία μικροοργανισμών που ανταγωνίζονται τον ξενιστή. Μείωσε τους πληθυσμούς δυνητικά παθογόνων μικροοργανισμών χωρίς ωστόσο να υπάρχουν ενδείξεις άμεσης αντιμικροβιακής δράσης. Οι μεταβολές στην σύνθεση της μικροβιακής κοινότητας πιστεύεται ότι συνδέονται με τις καλύτερες επιδόσεις των πτηνών. Προτείνεται λοιπόν η χορήγηση του να ξεκινά από την ηλικία νεοσσού -οπότε και αρχίζει να διαμορφώνεται η σύνθεση της εντερικής μικροχλωρίδας- και να συνεχίζεται καθ' όλη τη διάρκεια της παραγωγικής περιόδου.